สถ.เผยผู้นำท้องถิ่นไม่หาเสียงในวัด หลังมหาเถรมหาคมประกาศห้ามใช้วัดหาเสียงและทำกิจกรรมทางการเมือง
กรมส่งเสริมการปกครองท้องถิ่น เผยผู้นำท้องถิ่นไม่หาเสียงในวัด หลังมหาเถรมหาคมประกาศห้ามใช้วัดหาเสียงและทำกิจกรรมทางการเมือง ส่วนการเลือกตั้งท้องถิ่นยังไม่สามารถให้คำตอบได้ว่าจะเกิดขึ้นก่อนหรือหลังเลือกตั้งใหญ่ เนื่องจากกฏหมายยังไม่แล้วเสร็จ โดยเตรียมนำเข้า ครม.สัปดาห์หน้า ก่อนส่งสนช.พิจารณา



นายสุทธิพงษ์ จุลเจริญ อธิบดีกรมส่งเสริมการปกครองส่วนท้องถิ่น (สถ.) กล่าวถึงกรณีที่มหาเถรสมาคม (มส.) ออกประกาศห้ามหาเสียงภายในวัดและห้ามจัดกิจกรรมใดๆ ที่เกี่ยวข้องกับการเมืองภายในวัดในขณะที่รัฐบาลกำลังจะคลายล็อคให้พรรคการเมืองทำกิจกรรมทางการเมืองได้ว่า ในส่วนของท้องถิ่นไม่ต้องกำชับอะไรเป็นพิเศษ เนื่องจากที่ผ่านมาผู้นำท้องถิ่นที่ไปวัดเพื่อไปร่วมกิจกรรมทำบุญจึงไม่มีการหาเสียง โดยจะมีการเว้นช่วงที่มีการเลือกตั้งเมื่อมีประกาศที่ชัดเจน และเชื่อว่าทุกคนต้องปฏิบัติตาม หากมีการฝ่าฝืนเชื่อว่าเจ้าอาวาสจะไม่ยอม ซึ่งในอดีตที่ผ่านมาการหาเสียงในวัดจะมีเฉพาะภาคใต้ ส่วนภาคอื่นๆ จะยังไม่ค่อยพบ



ส่วนการเตรียมความพร้อมในการดูแลการเลือกตั้งส่วนท้องถิ่นนั้น ขณะนี้ยังไม่ชัดเจนว่าจะเกิดขึ้นก่อนหรือหลังการเลือกตั้งใหญ่ เพราะคณะกรรมการกฤษฎีกาเพิ่งส่งร่างกฏหมายท้องถิ่น 6 ฉบับให้คณะรัฐมนตรีพิจารณาในสัปดาห์หน้า และยังเหลือขั้นตอนที่จะต้องนำเข้าสู่การพิจารณาของสภานิติบัญญัติแห่งชาติ (สนช.) ก่อนนำขึ้นทูลเกล้าฯ จึงจะมีความชัดเจน และขณะนี้ยังไม่พบส่วนท้องถิ่นมีการเคลื่อนไหว

ทำผิดกฏหมาย



กัญญาณัฐ พงศ์ธเนศภาคิน